ჩეთან ბაგატი
ჩეთან პრაკაშ ბაგატი (ჰინ. जन्म २२ अप्रैल १९७४; დ. 22 აპრილი, 1974) — ინდოელი ავტორი და მიმომხილველი. 2010 წელს ჟურნალ ტაიმსმა დაასახელა მსოფლიოს 100 გავლენიან ადამიანს შორის. მექანიკური ინჟინერია შეისწავლა ინდოეთის ტექნოლოგიების ინსტიტუტში, ხოლო ბიზნეს ადმინისტრირება ინდოეთის მენეჯმენტის ინსტიტუტში. ინვესტორად მუშაობა დაიწყო ბანკში, თუმცა რამდენიმე წლის შემდეგ, სამწერლო კარიერის განვითარების მიზნით დატოვა აღნიშნული თანამდებობა. მთლიანობაში დაწერილი აქვს 8 ნოველა და სამი არამხატვრული ჟანრის წიგნი. მისი პირველი ნოველაა „Five Point Someone“, რომელიც 2004 წელს გამოქვეყნდა. მისი ნოველების უმრავლესობა საკმაო პოპულარობით სარგებლობს და ბესტსელერების სიაშია. ბაგატის 5 ნოველა ადაპტირებულია ბოლივუდის ფილმებში, მათ შორისაა, 2008 წლის ინდური ტრილერი „Hello“, რომელიც ბაგატის ერთ-ერთი ნოველის მიხედვით გადაიღეს. მისი ნოველების მიხედვით გადაღებულია სხვა ფილმებიც: 2009 წლის ინდური დრამატული კომედია „3 იდიოტი“, 2013 წლის დრამა „Kai Po Che!“, 2014 წლის რომანტიკული-კომედიური დრამა „ორი მდგომარეობა“ და „ნახევრად შეყვარებული“ (2017). ავტორია რამდენიმე ბოლივუდის ფილმის სცენარის, მათ შორისაა 2014 წლის ინდური ფილმი „წიხლი“, ასევე სცენარისტია მისი ნოველების მიხედვით შექმნილი ფილმებისა, „Kai Po Che!“ და „ნახევრად შეყვარებული“. 2014 წელს, ფილმის, „Kai Po Che!“-ს სცენარისთვის დაჯილდოვდა „Filmfare“ ნომინაციით. ბაგატს ხშირად იწვევენ ინდოეთის და საზღვარგარეთის სხვადასხვა ინსტიტუტებსა და ორგანიზაციებში სიტყვით გამოსასვლელად. აქტიურია სოციალურ ქსელებშიც. არის რამდენიმე გაზეთის მიმომხილველი, ეს გაზეთებია: „The Guardian“, „The Times of India“ და სხვა. მისი მიმოხილვები ეხება ახალგაზრდობას, კარიერას, ლიდერობას, პოლიტიკას და სხვა არსებულ პრობლემებს.